CELEX: 62018TN0684
Language: da
Date: 2018-11-20 00:00:00
Title: Sag T-684/18: Sag anlagt den 20. november 2018 — ZV mod Kommissionen

28.1.2019   
            
            
               DA
            
            
               Den Europæiske Unions Tidende
            
            
               C 35/24
            
         
      Sag anlagt den 20. november 2018 — ZV mod Kommissionen
      (Sag T-684/18)
      (2019/C 35/30)
      Processprog: fransk
      
         Parter
      
      
         Sagsøger: ZV (ved advokat J. N. Louis)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Annullation af Kommissionens afgørelser, meddelt ved skrivelse af 12. februar 2018, om afslag på sagsøgerens ansøgning til stillingen som viceombudsmand og om besættelse af stillingen ved udnævnelse af en anden ansøger.
               
            
                  —
               
               
                  Europa-Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren anført fire anbringender.
      
                  1.
               
               
                  Første anbringende om magtfordrejning og procedurefordrejning. Sagsøgeren har i denne forbindelse gjort gældende, at meddelelse om ledig stilling COM/2017/1739 ikke gjorde det muligt at sikre, at den valgte kandidat faktisk råder over de uddannelser og den erfaring, der er nødvendig for at bestride den ledige stilling. Sagsøgeren har i øvrigt anført, at den valgte ansøger ikke rådede over alle de krævede kvalifikationer, bl.a. erfaring med mægling og et indgående juridisk kendskab til vedtægten for tjenestemænd i Den Europæiske Union.
               
            
                  2.
               
               
                  Andet anbringende om tilsidesættelse af Kommissionens afgørelse C(2002/601) af 4. marts 2002 on the reinforced Mediation Service, for så vidt som artikel 6, stk. 3, fastsætter, at Kommissionens formand foretager udnævnelse af viceombudsmænd efter forslag fra Ombudsmanden, men ikke fastsætter hverken en udvælgelsesprocedure eller udarbejdelse af en liste over de valgte ansøgere. I det foreliggende tilfælde har det rådgivende ansættelsesudvalg imidlertid afholdt en udvælgelsesprocedure og forelagt Ombudsmanden de tre ansøgninger, som udvalget havde valgt. Det følger heraf, ifølge sagsøgeren, at Ombudsmanden ikke undersøgte alle ansøgninger og at det således er i strid med førnævnte bestemmelse, at han foreslog Kommissionens formand at foretage udnævnelse af den valgte ansøger.
               
            
                  3.
               
               
                  Tredje anbringende om, at de anfægtede afgørelser er behæftet med en tilsidesættelse af begrundelsespligten.
               
            
                  4.
               
               
                  Fjerde anbringende om tilsidesættelse af meddelelse om ledig stilling COM/2017/1739 og anlæggelse af et åbenbart urigtigt skøn. Sagsøgeren har i denne forbindelse gjort gældende, at den valgte ansøger, i modsætning til hende, ikke opfylder de betingelser, der kræves i førnævnte meddelelse om ledig stilling med henblik på at bestride den omtvistede stilling, dvs. bl.a. et godt kendskab til tjenestemandsvedtægten og til den lovgivning, der finder anvendelse på tjenestemænd og øvrige ansatte, og erfaring med løsning af tvister.